กสิกรมั่นใจอินเดียชูกองทุน1ปีจ่าย4.5%
บลจ.กสิกรไทย มั่นใจเศรษฐกิจอินเดียแจ๋ว ออกกองทุน 1 ปี ผลตอบแทน 4.50% ต่อปี จากตราสารหนี้รัฐวิสาหกิจยักษ์ใหญ่และเงินฝาธนาคาร
19 มี.ค. 2555

บลจ.กสิกรไทย มั่นใจเศรษฐกิจอินเดียแจ๋ว ออกกองทุน 1 ปี ผลตอบแทน 4.50% ต่อปี จากตราสารหนี้รัฐวิสาหกิจยักษ์ใหญ่และเงินฝาธนาคาร
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทยังเชื่อมั่นในภาพรวมเศรษฐกิจของประเทศอินเดีย ซึ่งมีความแข็งแกร่ง และเติบโตได้ดี จึงออกกองทุนเปิดเค สมาร์ท ตราสารต่างประเทศ 1 ปี เอ  (KSF1YA) ขนาดกองทุน 7,000 ล้านบาท  ระยะเวลาลงทุนประมาณ 1 ปี  คาดว่าผลตอบแทนเท่ากับ 4.50% ต่อปี  เปิดขายในวันที่ 20-26 มี.ค.2555
กองทุนจะลงทุนใน Credit Linked Notes (CLN) 55% และลงทุนในเงินฝากของธนาคารต่างประเทศอีก45% โดยตราสาร CLN ออกโดยธนาคารระดับโลกที่มีฐานะทางการเงินมั่นคงและมีอันดับความน่าเชื่อถือสูงในระดับ AA- ขึ้นไป  โดยตราสารจะอ้างอิงกับความสามารถในการชำระหนี้ของรัฐวิสาหกิจอินเดีย 3 แห่ง ซึ่งมีรัฐบาลอินเดียถือหุ้นใหญ่เกินกว่า 60% และมีความน่าเชื่อถือขององค์กรอยู่ที่ระดับ BBB- เทียบเท่ากับประเทศอินเดียเอง โดยมูดี้ส์ และเอสแอนด์พีต่างก็ปรับมุมมองอินเดียเพิ่มขึ้นจาก Negative (ติดลบ) เป็น Stable (มีเสถียรภาพ)ในปีที่ผ่านมา แสดงถึงความมั่นคงที่เพิ่มขึ้นอีกขั้นของประเทศอินเดีย
"การลงทุนใน CLN นี้ เทียบได้กับการลงทุนในหุ้นกู้ของรัฐวิสาหกิจ 3 แห่งของอินเดียทางอ้อม โดยกองทุนจะได้รับเงินต้นและผลตอบแทน ตราบเท่าที่รัฐวิสาหกิจอินเดียที่อ้างอิง รวมถึงธนาคารที่ออกตราสาร สามารถชำระเงินต้นและผลตอบแทนของตราสารตรงตามกำหนด "น.ส.ยุพาวดี กล่าว